Document ID: 32012D0253

KOMISJONI RAKENDUSOTSUS,
10. mai 2012,
millega muudetakse nõukogu direktiivi 2004/68/EÜ II lisa seoses üldiste põhinõuetega, mille järgi võib territooriumi lugeda vabaks lammaste katarraalsest palavikust
(teatavaks tehtud numbri C(2012) 2978 all)
(EMPs kohaldatav tekst)
(2012/253/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 26. aprilli 2004. aasta direktiivi 2004/68/EÜ, millega kehtestatakse loomatervishoiu eeskirjad teatavate elusate kabiloomade impordile ühendusse ja transiidile ühenduse kaudu, muudetakse direktiive 90/426/EMÜ ja 92/65/EMÜ ja tunnistatakse kehtetuks direktiiv 72/462/EMÜ, (1) eriti selle artikli 13 lõike 2 punkti b,
ning arvestades järgmist:
(1)
Direktiivis 2004/68/EÜ on sätestatud loomatervishoiu nõuded direktiivi I lisas loetletud liikidesse kuuluvate elusate kabiloomade impordi suhtes liitu ja liidu kaudu toimuva transiidi suhtes.
(2)
Vastavalt kõnealusele direktiivile on elusate kabiloomade import ELi ja transiit ELi kaudu lubatud ainult kolmandatest riikidest, mis on kantud direktiivis osutatud korras koostatud või muudetud ühte või mitmesse loetellu.
(3)
Elusate kabiloomade import ELi on lubatud ainult siis, kui volitatud kolmas riik esitab tagatise, et loomad on direktiivi 2004/68/EÜ II lisas loetletud üldiste põhinõuete kohaselt pärit haigustevabalt territooriumilt ning nimetatud lisas loetletud haiguste vastu vaktsineeritud loomade viimine sellele territooriumile on keelatud.
(4)
Lammaste katarraalne palavik on loetletud direktiivi 2004/68/EÜ II lisas. Vastavalt nimetatud lisale võib kõigi loomaliikide puhul peale nende, mis kuuluvad sigalaste sugukonda, lugeda territooriumi vabaks lammaste katarraalsest palavikust tingimusel, et viimase 12 kuu jooksul ei ole esinenud ühtegi haigusjuhtu ega tehtud vaktsineerimist ning Culicoides’i liiki kuuluvate putukate populatsiooni arvukust reguleeritakse nõuetekohaselt.
(5)
Viimastel aastatel on tänu tehnika arengule muutunud kättesaadavaks lammaste katarraalse palaviku vastased inaktiveeritud vaktsiinid, mille kasutamisel ei ole ohtu, et vaktsiini viirus võiks ettenägematult levida ka vaktsineerimata veistele, lammastele ja kitsedele. Praeguseks on üldtunnustatud seisukoht, et liidus tuleks lammaste katarraalse palaviku tõrjeks ja ärahoidmiseks sellistel loomadel kasutada eelkõige inaktiveeritud vaktsiine.
(6)
Sestap muudeti nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (2) hiljuti Euroopa Parlamendi ja nõukogu direktiiviga 2012/5/EL, (3) et näha ette inaktiveeritud vaktsiinide kasutamine kõigis ELi osades.
(7)
Tulenevalt lammaste katarraalse palaviku epidemioloogilise olukorra arengust ja Maailma Loomatervise Organisatsooni (OIE) standarditega kooskõlastamise huvides muudeti hiljuti komisjoni 26. oktoobri 2007. aasta määrust (EÜ) nr 1266/2007 nõukogu direktiivi 2000/75/EÜ rakenduseeskirjade kohta seoses lammaste katarraalse palaviku tõrje, järelevalve, seire ja teatavate vastuvõtlikku liiki kuuluvate loomade liikumispiirangutega (4). Seetõttu ei tohi ELi standardite kohaselt olla viirust esinenud vähemalt kahe aasta jooksul, et territooriumi saaks lugeda vabaks lammaste katarraalsest palavikust. Seepärast tuleks direktiivi 2004/68/EÜ II lisas osutatud 12 kuu pikkust ajavahemikku vastavalt muuta.
(8)
Direktiivi 2000/75/EÜ ja määrust (EÜ) nr 1266/2007 kohaldatakse lammaste katarraalsele palavikule vastuvõtlikesse liikidesse kuuluvate elus kabiloomade liikumise suhtes ELi piires. Üldised põhinõuded, mille järgi võib kolmanda riigi territooriumi lugeda vabaks lammaste katarraalsest palavikust vastavalt direktiivi 2004/68/EÜ II lisale, on otstarbekas viia vastavusse ELis kehtivate nõuetega.
(9)
Seepärast tuleks direktiivi 2004/68/EÜ II lisa vastavalt muuta.
(10)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 2004/68/EÜ II lisas asendatakse lammaste katarraalset palavikku käsitlev kanne järgmisega:
„Lammaste katarraalne palavik
viimase 24 kuu jooksul ei ole esinenud ühtegi haigusjuhtu ega tehtud vaktsineerimist ning Culicoides’i liiki kuuluvate putukate populatsiooni arvukust reguleeritakse nõuetekohaselt
Kõik liigid, mis ei kuulu perekondadesse Bos, Bison, Bubalus, Ovis ja Capra ega sigalaste sugukonda.”
Artikkel 2
Käesolev otsus on adresseeritud liikmesriikidele.
Brüssel, 10. mai 2012

Labels: 8
3
0
6